Նարեկ Աղասարյան

**Նարեկ Աղասարյան** (), հայ ֆուտբոլիստ, «Ուրարտու» ակումբի և Հայաստանի ազգային հավաքականի կիսապաշտպան։

## Ակումբային կարիերա
Յոթ տարեկանում Աղասարյանը սկսել է մարզվել «Բանանցի» ակադեմիայում: 2019 թվականին նա երկամյա վարձակալությամբ միացել է վերածնված ԲԿՄԱ-ին: Նորամուտը նա նշել է օգոստոսի 8-ին՝ ակումբի առաջին խաղում Առաջին խմբում՝ Երևանի «Լոկոմոտիվի» դեմ՝ դուրս գալով մեկնարկային կազմում։ Առաջին արդյունավետ գործողությունը կատարել է օգոստոսի 16-ին՝ գոլային փոխանցում կատարելով Ժիրայր Շաղոյանին «Արագածի» դեմ խաղում, իսկ ավելի ուշ ինքն էլ է գոլ խփել: Սեպտեմբերի 24-ին՝ «Ալաշկերտ-2»-ի դեմ խաղում, նա իր կարիերայում առաջին դուբլն է ձևակերպել։ 2020 թվականի մարտի 10-ին նա առաջին անգամ թիմը գլխավորել է որպես ավագ՝ «Դիլիջանի» դեմ խաղում։ ԲԿՄԱ-ն 2019/20 մրցաշրջանն ավարտել է չորրորդ տեղում, բայց հաջորդ մրցաշրջանում նրանք արդեն պայքարել են առաջնության տիտղոսի համար՝ մեկնարկում հաղթելով 14 խաղում անընդմեջ: Աղասարյանն ինքը առաջին հինգ խաղերում կատարել է չորս գոլային փոխանցում: Ակումբը մրցաշրջանն ավարտել է երկրորդ տեղում՝ նվաճելով Պրեմիեր լիգայի ուղեգիր:

2021 թվականի ամռանը Աղասարյանը վերադարձել է «Ուրարտու»։ Նորամուտը նշել է հուլիսի 8-ին՝ «Մարիբորի» դեմ Կոնֆերենցիայի լիգայի առաջին որակավորման փուլի խաղում՝ խաղադաշտ դուրս գալով մեկնարկային կազմում։ Առաջնությունում առաջին խաղն անցկացրել է օգոստոսի 1-ին՝ «Նորավանքի» դեմ խաղում՝ մեկնարկային կազմում։ Առաջին արդյունավետ գործունեությունը եղել է նոյեմբերի 17-ին. նա գոլային փոխանցում է կատարել Ժոնել Դեզիրեին, որը գրավել է ԲԿՄԱ-ի դարպասը։ Նա իր առաջին գոլը խփել է 2022 թվականի ապրիլի 16-ին՝ Չարենցավանի «Վանի» դեմ խաղում. դրանից առաջ նա գոլային փոխանցում էր կատարել Արթուր Միրանյանին։ Ակումբի հետ Աղասարյանը երեք անգամ հասել է Հայաստանի գավաթի եզրափակիչ՝ 2022, 2023 և 2024 թվականներին, բայց գավաթը կարողացել է նվաճել միայն 2023 թվականին: Նույն մրցաշրջանում նա օգնել է ակումբին նվաճելու պատմության մեջ երկրորդ չեմպիոնական տիտղոսը:

## Կարիերան հավաքականում
Առաջին հրավերը մինչև 17 տարեկանների հավաքական Աղասարյանը ստացել է 2017 թվականի հոկտեմբերի 7-ին՝ Եվրո 2018-ի որակավորման խաղերի համար: Նորամուտը նշել է հոկտեմբերի 13-ին՝ Չեխիայի հասակակիցների դեմ խաղում: Նա մասնակցել է խմբային փուլի բոլոր երեք խաղերին:

Աղասարյանը մինչև 19 տարեկանների պատանեկան հավաքական առաջին անգամ հրավիրվել է 2019 թվականի մարտի 18-ին՝ Լատվիայի դեմ ընկերական խաղերի համար, և իր նորամուտը նշել է չորս օր անց՝ 60-րդ րոպեին փոխարինելով Սերգեյ Մկրտչյանին: Հավաքականի կազմում իր միակ գոլը նա խփել է օգոստոսի 21-ին՝ Լիբանանի դեմ խաղում անվրեպ իրացնելով 11-մետրանոց հարվածը: Հավաքականի կազմում մասնակցել է Եվրո 2020-ի որակավորման փուլի խաղերին:

Առաջին անգամ երիտասարդական հավաքական Աղասարյանը հրավիրվել է 2020 թվականի սեպտեմբերի 7-ին: Նորամուտը թիմում նշել է հաջորդ օրը՝ Լյուքսեմբուրգի դեմ ընկերական խաղում՝ 64-րդ րոպեին փոխարինելով Նարեկ Գրիգորյանին: Հավաքականի կազմում մասնակցել է Եվրո 2021-ի որակավորման փուլին՝ խաղալով խմբային փուլի տասը խաղերից իննում:

2023 թվականի նոյեմբերի 9-ին Աղասարյանը ստացել է առաջին հրավերը մեծահասակների ազգային հավաքականից՝ Եվրո 2024-ի որակավորման փուլի Ուելսի և Խորվաթիայի դեմ եզրափակիչ խաղերի համար, սակայն վնասվածքի պատճառով չի կարողացել թիմի հետ մեկնել մարզական հավաքի։

Ազգային հավաքականում նրա նորամուտը կայացել է 2025 թվականի սեպտեմբերի 6-ին 2026 թվականի աշխարհի առաջնության որակավորման փուլի Պորտուգալիայի հավաքականի հետ երևանյան խաղում (0։ 5)։

2025 թվականի նոյեմբերի 16-ի դրությամբ Աղասարյանն ազգային հավաքականում մասնակցել է 3 խաղի։

## Նվաճումներ
**«Ուրարտու»**

* Հայաստանի չեմպիոն՝ 2022/23
* Հայաստանի գավաթակիր՝ 2023
* Հայաստանի գավաթի եզրափակիչ խաղի մասնակից (2): 2022, 2024

## Արտաքին հղումներ

* 
* 
* Խաղացողի էջը ՈՒԵՖԱ-ի կայքում

## Ծանոթագրություններ

Կատեգորիա:Ուրարտուի ֆուտբոլիստներ
Կատեգորիա:ԲԿՄԱ Երևանի ֆուտբոլիստներ
Կատեգորիա:Հայաստանի հավաքականի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ